ΑΘΗΝΑ 29/11/2017

ΑΡ. ΠΡΩΤ.: 3932

**ΑΠΟΦΑΣΗ ΓΕΝΙΚΟΥ ΣΥΜΒΟΥΛΙΟΥ**

**27 ΝΟΕΜΒΡΙΟΥ 2017**

 Τα πρωτογενή πλεονάσματα επιτυγχάνονται όχι μόνο από την αφαίμαξη των εισοδημάτων αλλά και από την μείωση των Δαπανών για την Υγεία. Οι Δημόσιες Δαπάνες Υγείας βρίσκονται καθηλωμένες στο τριτοκοσμικό επίπεδο του 5% του ΑΕΠ, όταν στις χώρες της Ευρώπης που οι Δημόσιες Δαπάνες Υγείας είναι κατά μέσο όρο 7,5% του ΑΕΠ τους (και τι ΑΕΠ!!!).

Η κυβέρνηση δεσμεύτηκε ότι στο τέλος του Προγράμματος Δημοσιονομικής Προσαρμογής, τέλους του έτους 2018 δηλαδή, ότι οι Δημόσιες Δαπάνες Υγείας θα συγκλίνουν με το μέσο όρο των χωρών της Ευρώπης.

 Για ψηφοθηρικούς λόγους μοιράζονται συσσίτια από το πλεόνασμα του πλεονάσματος και όχι δουλειές, καθώς και γενναία αύξηση των Δημόσιων Δαπανών για την υγεία. **Οι πολίτες πληρώνουν ένα σκασμό φόρους και δεν μπορούν να βρουν δωρεάν την υγεία τους.**

 **Η κυβέρνηση για την τρέχουσα κυβερνητική θητεία (όχι την προηγούμενη που θα έσκιζε τα Μνημόνια), θα εφήρμοζε το Παράλληλο Πρόγραμμα**. Δηλαδή θα συγκέντρωνε χρήματα από την φοροδιαφυγή, τη φοροκλοπή και θα τα έδινε εκτός των άλλων κοινωνικών αγαθών και στη Δημόσια Υγεία.

 Τι κάνετε στην πραγματικότητα;

 Έριξε λευκή πετσέτα στους φοροφυγάδες, στους φοροκλέφτες και τα πρωτογενή πλεονάσματα επιτυγχάνονται από τα γνωστά φορολογικά υποζύγια (μεσαία τάξη, μισθωτοί και συνταξιούχοι) και τη μείωση δαπανών για την υγεία. **Μόνο ο Ν.4368/2016 στον τίτλο του θυμίζει ότι εφαρμόζεται το παράλληλο πρόγραμμα στην Δημόσια Υγεία.** Όχι μόνο δεν εφαρμόζετε το Παράλληλο Πρόγραμμα αλλά έχετε αποφασίσει να στεγνώσετε τη Δημόσια Υγεία από προσωπικό και κονδύλια.

 **Το μόνιμο προσωπικό των Νοσοκομείων επί των ημερών της σημερινής κυβέρνησης μειώθηκε κατά 7.000, παρά τις επαναλαμβανόμενες εξαγγελίες για προσλήψεις που αποδείχθηκαν ψεύτικες. Συνολικά τα έτη της κρίσης, το μόνιμο προσωπικό των Νοσοκομείων μειώθηκε κατά 25.000.**

 Εφημερεύουν Νοσοκομεία χωρίς βασικές ειδικότητες ιατρών και απέμεινε ένας Νοσηλευτής για 40 ασθενής στη βάρδια σε κάθε κλινική εργαζόμενοι σε συνθήκες εργασιακής εξουθένωσης, με δεκάδες ωφελούμενα ρεπό και άδειες.

 **Το Επικουρικό προσωπικό είναι απλήρωτο, δεν εγκρίνεται η μισθοδοσία του από το Ελεγκτικό Συνέδριο επειδή υπερέβη το 24μηνο με συμβάσεις και κανείς δεν γνωρίζει την τύχη του ειδικά μετά την 1/1/2018.**

 **Τα Νοσοκομεία δεν διαθέτουν χημειοθεραπευτικά φάρμακα, πολλά Νοσοκομεία σταμάτησαν τις θεραπείες και τις χειρουργικές επεμβάσεις λόγω έλλειψης φαρμάκων και υλικών.** Δεν είναι σε θέση να συντηρήσουν, να αντικαταστήσουν, να συμπληρώσουν τον ιατροτεχνολογικό εξοπλισμό

Το έτος 2018 η κρατική χρηματοδότηση μειώνεται περαιτέρω!!!

 **Τα Νοσοκομεία θα λάβουν το έτος 2018 350 εκατ. ευρώ λιγότερα ως Κρατική Χρηματοδότηση και ο ΕΟΠΥΥ 226 εκατ. ευρώ λιγότερα.**

 Η κυβέρνηση συκοφαντεί τους εργαζόμενους για να εκτρέπει τις ευθύνες της κυβέρνησης. **Κατά τον Αν. Υπουργό για την κατάσταση της Δημόσιας υγείας φταίνε οι γιατροί που «τα παίρνουν» και οι Νοσηλευτές «που πλέκουν».**

 **Η εισφορά για υγειονομική περίθαλψη από 4% επί της κυρίας σύνταξης αυξήθηκε στο 6% επί των καταβαλλόμενων συντάξεων κύριων και επικουρικών.**

 Όπως επίσης και των εργαζομένων.

 **800 εκατ. ευρώ παραπάνω λαμβάνει το Κράτος κατ’ έτος από την αύξηση της υγειονομικής εισφοράς και η κυβέρνηση πανηγυρίζει για 300 εκατ. ευρώ που επιστρέφει στους συνταξιούχους και μάλιστα κατόπιν τελεσίδικης δικαστικής απόφασης.**

 Το χειρότερο απ’ όλα είναι ότι τα 800 εκατ. ευρώ που είναι η επιπλέον υγειονομική εισφορά δεν καταλήγουν στον ΕΟΠΥΥ και τα Νοσοκομεία όπως οφείλατε, αλλά στον ΕΦΚΑ για να πληρώνονται συντάξεις.

 **Ο ΕΟΠΥΥ με βάση το Νόμο 3918/2011 άρθρο 19 παρ. α’ θα πρέπει να λαμβάνει ετήσια επιχορήγηση από τον Κρατικό Προϋπολογισμό ποσοστό 0,6% του ΑΕΠ.**

 **Ο ΕΟΠΥΥ έλαβε 774 εκατ. ευρώ μόνο το έτος 2014 και κάθε χρόνο η κρατική χρηματοδότηση είναι φθίνουσα. Το έτος 2017 έλαβε 325,5 εκατ. ευρώ από 525,5 εκατ. ευρώ που έλαβε το έτος 2016 και 2015. Το έτος 2018 προβλέπεται ότι θα λάβει 100 εκατ. ευρώ!!!**

 Κοροϊδία.

 Γι’ αυτό ο ΕΟΠΥΥ δεν είναι σε θέση να παρέχει δωρεάν ιατροφαρμακευτική περίθαλψη στους πολίτες.

 Η ιδιωτική δαπάνη υγείας εκτινάχθηκε στο 4% του ΑΕΠ όταν οι συντηρητικές χώρες της Ευρώπης κατ’ έτος έχουν ιδιωτική δαπάνη υγείας κατά μέσο όρο 1% του ΑΕΠ. Συνεχώς τροποποιείται μειούμενος ο κανονισμός παροχών του ΕΟΠΥΥ προς τους δικαιούχους του. **Ηλικιωμένοι άνθρωποι παίρνουν βερεσέ τα φάρμακα από τα φαρμακεία.**

 Εγκρίνονται κατά μήνα λιγότερα φάρμακα και υλικά και αναγκάζεται ο κόσμος να τα αγοράζει από την τσέπη του.

Ο ΕΟΠΥΥ δεν καταβάλλει λόγω οικονομικής αδυναμίας νοσήλια στα Νοσοκομεία.

**ΠΡΟΓΡΑΜΜΑ ΔΡΑΣΗΣ**

* **Πέμπτη 14 Δεκεμβρίου 2017 δυναμική συμμετοχή στην 24ωρη Πανεργατική Απεργία που κήρυξαν ΓΣΕΕ – ΑΔΕΔΥ. Προσυγκέντρωση 10πμ έξω από το Υπουργείο Υγείας**
* **Τρίτη 19 Δεκεμβρίου 2017 ΠΑΝΑΤΤΙΚΗ Στάση Εργασίας 11πμ – 3μμ και συγκέντρωση έξω από το Γενικό Λογιστήριο του Κράτους (Πανεπιστημίου 37) για την ένταξή μας στα ΒΑΕ και την αύξηση των δαπανών για την υγεία. Στην συγκέντρωση καλούνται να λάβουν μέρος Συνδικαλιστικά Στελέχη και Εργαζόμενοι απ’ όλη την χώρα.**

**Διεκδικούμε:**

* **Δωρεάν Δημόσια Υγεία – Πρόνοια για όλους**
* **Επαρκή χρηματοδότηση και στελέχωση των υπηρεσιών**
* **Ένταξη στα ΒΑΕ**
* **Κατάργηση Μνημονίων και ανάκτηση των μνημονιακών απωλειών.**

Αναλυτικά το Διεκδικητικό Πλαίσιο περιγράφεται σε προηγούμενες ανακοινώσεις μας.

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ